CELEX: 62022TN0161
Language: da
Date: 2022-03-25 00:00:00
Title: Sag T-161/22: Sag anlagt den 25. marts 2022 — Ortega Montero mod Parlamentet

16.5.2022   
            
            
               DA
            
            
               Den Europæiske Unions Tidende
            
            
               C 198/62
            
         
      Sag anlagt den 25. marts 2022 — Ortega Montero mod Parlamentet
      (Sag T-161/22)
      (2022/C 198/90)
      Processprog: fransk
      
         Parter
      
      
         Sagsøger: Maria Del Carmen Ortega Montero (Bruxelles, Belgien) (ved advokat N. de Montigny)
      
         Sagsøgt: Europa-Parlamentet
      
         Sagsøgerens påstande
      
      
                  —
               
               
                  Afgørelsen af 20. maj 2021 annulleres, for så vidt som der derved gives afslag på de anmodninger, som er indeholdt i skrivelsen af 19. januar 2021 fra sagsøgerens repræsentant, om annullation af den ændring af personaleudvalgets forretningsorden, som blev vedtaget den 10. november 2020, og af de afstemninger, der blev gennemført, og de afgørelser, som blev truffet, på grundlag af den nye version af denne forretningsorden.
               
            
                  —
               
               
                  Om fornødent annulleres afgørelsen af 21. december 2021, for så vidt som den klage, som sagsøgeren indgav den 18. august 2021, over afgørelsen om ikke at imødekomme de anmodninger, som var fremsat i skrivelsen af 19. januar 2021, derved blev afslået.
               
            
                  —
               
               
                  De nye bestemmelser i forretningsordenen af 2020, og navnlig ændringen af artikel 22, som blev vedtaget den 10. november 2020, annulleres.
               
            
                  —
               
               
                  Den afstemning ved skriftlig procedure, der blev gennemført i henhold til den nye artikel 22 i forretningsordenen af 2020, og samtlige afgørelser, der er truffet på grundlag heraf, annulleres, herunder resultaterne af de seneste valg.
               
            
                  —
               
               
                  Parlamentet tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om, at ændringen af forretningsordenen af 2020 og vedtagelsen heraf den 10. november 2020 om morgenen er ulovlig med den begrundelse, for det første, at denne ændring er i strid med formålet med forretningsordenens artikel 21 og de deri sikrede demokratiske principper, for det andet, at artikel 22 i sig selv ikke blev overholdt i forbindelse med dens vedtagelse og gennemførelse, og endelig at de vedtagne bestemmelser mangler juridisk klarhed.
               
            
                  2.
               
               
                  Andet anbringende om, at de afstemninger, der blev gennemført den 10. november 2020, på grundlag af den nye artikel 22 i forretningsordenen, er ulovlige (ratione temporis), idet de fandt sted, før denne bestemmelse trådte i kraft.
               
            
                  3.
               
               
                  Tredje anbringende om, at vedtagelsen af den skriftlige procedure for afstemningerne til de rådgivende udvalg, de interinstitutionelle udvalg og delegationerne, som skulle anvendes om eftermiddagen den 10. november 2020, er ulovlig.